b"\n_START_ARTICLE_\nLa Caseta de Bertrans (Biosca)\n_START_SECTION_\nSituaci\xc3\xb3\n_START_PARAGRAPH_\nPertany al ve\xc3\xafnat dispers de Lloberola, al nord del terme municipal, a les costes del marge dret de la riera de Lloberola, al sud de la masia de Bertrans, propiet\xc3\xa0ria de la Caseta. S'hi accedeix des de la carretera asfaltada de Lloberola a Sant Climen\xc3\xa7. A 2,8 km de Lloberola, enfront mateix de la masia del Venque un trencall senyalitzat direcci\xc3\xb3 a Sana\xc3\xbcja hi mena.\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de quatre fa\xc3\xa7anes i dues plantes. A la fa\xc3\xa7ana sud a la planta baixa i a l'esquerra, hi ha una entrada amb llinda de pedra (on hi ha la data de 1810) i porta de fusta, a la seva dreta hi ha una petita obertura. A la planta seg\xc3\xbcent, hi ha dues finestres. _NEWLINE_A la fa\xc3\xa7ana oest, no hi ha cap obertura, per\xc3\xb2 a la part esquerra, hi ha una estructura semicircular, que podria ser un forn. A la nord, hi ha una finestra a la planta baixa, i dues a la planta superior. A la fa\xc3\xa7ana est, a la planta baixa a la part dreta, hi ha una entrada. La coberta \xc3\xa9s de dos vessants (est-oest), acabada amb teules._NEWLINE_Davant de la fa\xc3\xa7ana est, hi ha un edifici d'una sola planta i quatre fa\xc3\xa7anes. A la fa\xc3\xa7ana oest, t\xc3\xa9 tres entrades amb porta de fusta. A la llinda de la porta de la dreta hi posa 1902, i a la de l'esquerra hi posa 1800. A la resta de fa\xc3\xa7anes no hi ha obertures. La coberta \xc3\xa9s d'un sol vessant (est), acabada amb teules. Era un edifici destinat al bestiar._NEWLINE_Davant de la fa\xc3\xa7ana sud de la casa, hi ha un altre edifici, t\xc3\xa9 quatre fa\xc3\xa7anes i una planta. A la fa\xc3\xa7ana nord, hi ha una entrada, a la part esquerra, coberta per una estructura sortint de l'edifici. A la dreta fora d'aquesta coberta hi ha una altra entrada. A la fa\xc3\xa7ana sud, hi ha una gran obertura. La coberta \xc3\xa9s d'un vessant, tant la de l'edifici (sud), com la de l'estructura que cobreix l'entrada (Nord), totes dues acabades amb teules."